答葛公綽求猿
作者：蔡襄
朝代：宋

paragraphs: 子求穉猿書至閩，我說猿意持贈君。
吾州四面列巖巘，鉅木轇葛凌氛氳。
結窠栽檻走疾置，十日可置澄江濆。
嗟憐庶品各有性，拘憂適喜無間分。
彼猿之類宅丘壑，愛戀深厚編前文。
戲禽雖傳古仙者，射臂未許今將軍。
朝棲喬木之蒼莽，夕飲幽澗之潺沄。
山空月明一長嘯，商船海上迎風聞。
君家東園豈不美，檜竹翠密蘭茞薰。
斯猿儻憶故時侶，舉首斷隔千重雲。
縱之不遣乃得所，推夫此理惠澤雰。
令吾郡邑決籠柙，蹄者奔逸羽者翂。
因觀微物通萬化，譬諸獻鵠良有云。